32005R0118
L 024/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 118/2005 НА КОМИСИЯТА
от 26 януари 2005 година
за изменение на приложение VIII към Регламент (ЕО) № 1782/2003 на Съвета и за определяне на бюджетните тавани за частично или факултативно прилагане на схемата за единно плащане и за годишните финансови пакети при схемата за единно плащане, предвидена от настоящия регламент
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1782/2003 на Съвета от 29 септември 2003 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, и за изменение на Регламенти (EИО) № 2019/93, (EО) № 1452/2001, (EО) № 1453/2001, (EО) № 1454/2001, (EО) 1868/94, (EО) № 1251/1999, (EО) № 1254/1999, (EО) № 1673/2000, (EИО) № 2358/71 и (EО) № 2529/2001 (1), и по-специално член 64, параграф 2, член 70, параграф 2, член 71, параграф 2, член 145б, параграф 3 и член 145, i) от него,
като има предвид, че:
(1)
За държавите-членки, които използват възможността, предвидена в член 42 от Регламент (ЕО) № 1782/2003, и в зависимост от информацията, подавана съгласно член 145, i) от същия регламент, е необходимо да се преразгледат размерите, посочени в приложение VIII към цитирания регламент.
(2)
Необходимо е за 2005 г. да бъдат определени бюджетните тавани за всяко едно от плащанията, визирани в членове 66-69 от Регламент (ЕО) № 1782/2003 за държавите-членки, които прилагат режима на единно плащане, предвиден в дял II от същия регламент.
(3)
Следва да се определят бюджетните тавани за преките плащания, изключени от схемата на единно плащане за 2005 г. за държавите-членки, които използват през 2005 г. възможността, предвидена в член 70 от Регламент (ЕО) № 1782/2003.
(4)
Необходимо е да се определят за 2005 г. бюджетните тавани за преките плащания, изброени в приложение VI към Регламент (ЕО) № 1782/2003 за държавите-членки, които прилагат преходния период, предвиден в член 71 от същия регламент.
(5)
От съображения за яснота следва да се публикуват бюджетните тавани за схемата на единно плащане за 2005 г. след отчисляване от таваните за плащанията, предвидени в членове 66-70 от Регламент (ЕО) № 1782/2003, на ревизираните тавани от приложение VIII към същия регламент.
(6)
Необходимо е да се определят годишните финансови пакети за 2005 г. съгласно член 143б, параграф 3 от Регламент (ЕО) № 1782/2003 за държавите-членки, които се присъединиха към Общността на 1 май 2004 г. и през 2005 г. ще прилагат схемата на единно плащане, предвиден в дял IVа от същия регламент.
(7)
Мерките, предвидени в настоящия регламент, са в съответствие със становището на Управителния комитет по преките плащания,
ПРИЕ НАСТОЯЩИЯ РЕГЛАМЕНТ:
Член 1
Приложение VIII към Регламент (ЕО) № 1782/2003 се изменя съгласно приложението към настоящия регламент.
Член 2
1. Бюджетните тавани за 2005 г., предвидени в член 64, параграф 2 от Регламент (ЕО) № 1782/2003, са посочени в приложения II и III към настоящия регламент.
2. Бюджетните тавани за 2005 г., визирани в член 71, параграф 2 от Регламент (ЕО) № 1782/2003, са посочени в приложение IV към настоящия регламент.
3. Бюджетните тавани за режима на единно плащане за 2005 г. са посочени в приложение V към настоящия регламент.
4. Годишните финансови пакети за 2005 г., визирани в член 143б, параграф 3 от Регламент (ЕО) № 1782/2003, са посочени в приложение VI към настоящия регламент.
Член 3
Държавите-членки, които избират възможността за регионално прилагане, предвидена в член 58 от Регламент (ЕО) № 1782/2003, съобщават на Комисията преди 1 март на следващата година регионалните тавани, определени за 31 декември на първата година на прилагане на режима на единно плащане.
Член 4
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 януари 2005 година.